**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**Екатерина Захариева – Заместник министър –председател по правосъдната реформа и министър на външните работи**

**Относно:** проект на Постановление на Министерския съвет за изменение на Наредбата за командировъчните средства при задграничен мандат, приета с ПМС № 188 от 2008 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ДАМИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Постановление на Министерския съвет за изменение на Наредбата за командировъчните средства при задграничен мандат, приета с ПМС № 188 от 2008 г.

Наредбата за командировъчните средства при задграничен мандат урежда размера и начина на определяне на командировъчните средства за времето на задграничния мандат на служителите в задграничните представителства на Република България, дългосрочно командировани при условията и по реда, определени със Закона за дипломатическата служба.

Поради силно ограниченият бюджет на МВнР в последните години с Постановление № 98 на Министерския съвет от 2010 г. бе създаден § 8а в Преходните и заключителни разпоредби на Наредбата, съгласно който до 31 декември 2010 г. командировъчни пари по чл. 6 за почивните и празнични дни през време на ползване на отпуск, с изключение на случаите по чл. 10, не се изплащат. Този подход бе приложен и през 2011, 2012, 2013, 2014, 2015 г. , 2016 г. и 2017г. , като съответната дата бе отлагана с по една календарна година.

Бюджетната рамка на дейността на МВнР за 2018 г. налага действието на предвиденото в § 8а от Преходните и заключителни разпоредби на Наредбата ограничение за заплащане на командировъчните средства за почивните и празнични дни през време на отпуск, предвидено в Наредбата през 2010 г. , да бъде запазено до 31.12. 2018 г.

Проектът на Постановление предвижда и промяна на паричната единица и съответното преизчисляване на базисния размер на дневните командировъчни пари във валута на дългосрочно командированите служители в задграничните представителства на Република България във Великобритания и САЩ. Посочените страни не са част от единен валутен механизъм, поради което икономиката и банковата им система са базирани изцяло на съответната местна валута. Транзакциите в чужда валута (в случая в евро) се превалутират в щатски долара, респективно в британски лири, като се удържат такси и комисионни при обменен курс с няколко пункта по-нисък от пазарния. Това се отразява неблагоприятно върху бюджета на МВнР, който търпи загуба от плащането на такси и комисионни. От друга страна обмяната на валута влияе негативно върху размера на получаваните командировъчни средства от дългосрочно командировани служители.

Проектът на Постановление за изменение на Наредбата за командировъчните средства при задграничен мандат няма да доведе до пряко и/или косвено въздействие върху държавния бюджет.

Проектът не е свързан с изпълнение на актове на Европейския съюз, поради което не се прилага справка за съответствие с европейското право.

Проектът на акт е публикуван на официалната интернет-страница на Министерството на външните работи и на Портала на Министерския съвет за обществени консултации, съгласно разпоредбата чл. 26, ал. 3 от Закона за нормативните актове. Срокът за обществено обсъждане на проекта е 14-дневен, предвид необходимостта изменението да влезе в сила от 01.01.2018г.

С оглед на гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да обсъди и приеме представения проект на Постановление за изменение на Наредбата за командировъчните средства при задграничен мандат.

***Приложения:***

1. Проект за Постановление на Министерския съвет за изменение на Наредбата за командировъчните средства при задграничен мандат;
2. Утвърдена финансова обосновка;
3. Справка за получените съгласувателни становища;
4. Проект на Съобщение за СМО;
5. Частична предварителна оценка на въздействието на проекта на нормативен акт.

С уважение,

**ЕКАТЕРИНА ЗАХАРИЕВА**

**министър**